**A Ford vásárlói szabadon autózhatnak a BlueCruise kézhasználat nélküli vezetéstámogató technológiával Európa kijelölt autópályáin**

* Az Európai Bizottság jóváhagyásával az autósok immár 15 európai ország autópályáin, összesen több mint 133 000 kilométernyi kijelölt útszakaszon vezethetnek a Ford BlueCruise technológiával
* A BlueCruise mostantól elérhető az új Mustang Mach-E (2024-es évjáratú) modellek vásárlói számára, a Blue Zone autópálya szakaszokkal rendelkező országokban
* Ez a bővítés a BlueCruise korábbi bevezetését követi Németország, Nagy-Britannia és Spanyolország után.
* A 2-es szintű, fejlett vezetéstámogató rendszer jelenleg a legszélesebb körben elérhető ilyen technológia
* Ma már több mint 420 000 olyan Ford és Lincoln fut a világ útjain, amelyekben a BlueCruise működik

**KÖLN, Németország, 2024. július 31.** – Az Európai Parlament engedélyezte, hogy az autósok 15 európai országban közlekedhessenek a Ford BlueCruise1 kézhasználat nélküli vezetéstámogató technológia segítségével.2. A mostani jóváhagyással az autósok összesen több mint 133 000 kilométernyi, úgynevezett Blue Zone szakaszon élvezhetik a rendszer kényelmét az erre kijelölt európai autópályákon. Ez a gyakorlatban azt jelenti, hogy miközben valaki Svédországból elautózik Olaszországba, közel 3000 kilométeren és több mint 25 órán keresztül vezethet úgy, hogy közben nem kell kormányoznia.

Azáltal, hogy a BlueCruise megkapta a megfelelő engedélyeket, és hogy az ezzel felszerelt új (2024-es évjáratú) Mustang Mach-E immár globálisan 20 országban kapható, ez a 2-es szintű, “hands-off, eyes-on” („engedd el, és csak figyelj”) jellegű, fejlett vezetéssegítő rendszer lett a legszélesebb körben elérhető ilyen technológia Európában. Mindemellett (bizonyos piacokon) a korábbi évjáratú Mustang Mach-E tulajdonosai is aktiválhatják majd autójukban a BlueCruise rendszert egy szoftverfrissítéssel.3

A technológiát 2023-ban [vezették be Nagy-Britanniában](https://media.ford.com/content/fordmedia/feu/en/news/2023/04/13/ford-brings-hands-free-driving-technology-to-motorways-in-great-.html), így kategóriájában a BlueCruise volt az Európában elsőként engedélyezett technológia, amely nagy sebesség mellett is valódi kézhasználat nélküli vezetést kínált. Spanyolországban a Ford az első autógyártóként kapott jóváhagyást a kézhasználat nélküli közúti közlekedés meghonosítására.

“Meggyőződésünk, hogy a BlueCruise sokkal kényelmesebbe teszi a közlekedést, legyen szó akár az araszolgató forgalomról, akár egy hosszú túráról – és a most megszerzett engedélyek lehetővé teszik, hogy egyre több európai vásárlónk számára kínáljuk a BlueCruise rendszert,” nyilatkozta Ashley Lambrix, a Ford Motor Company BlueCruise-részlegének igazgatója. “Most, hogy Nagy-Britannia, Németország és Spanyolország mellett jóval több helyen elérhetővé váltak a Blue Zone útszakaszok, az autósok már a több országot átszelő utazásaikon is használhatják a BlueCruise-t.”

Aktiválása után a BlueCruise az útra felfestett jelzések, a sebességhatárra figyelmeztető táblák és az állandóan változó forgalom folyamatos monitorozásával vezérli a kormányzást, a gyorsítást, a fékezést és a sávtartást, megfelelő követési távolságot tartva – és mindezt biztonságosan képes elvégezni nagy sebesség mellett is, de egy közlekedési dugóban akár állóra is fékezi az autót. A BlueCruise rendszert használó autósok a kijelölt Blue Zone autópálya útszakaszokon elengedhetik a kormánykereket, ha közben folyamatosan figyelik az utat.

A műszeregység alá egy kamerát építettek be, amely ellenőrizi a volán mögött ülő ember fejtartását és szemmozgását (még akkor is, ha napszemüveget visel), ellenőrizve, hogy a vezető figyelme nem kalandozik el.

A vásárlók 90 napon át ingyenesen próbálhatják ki a technológiát, hogy megtapasztalják, hogyan teszi a BlueCruise kellemesebbé és stresszmentesebbé a hosszú autóutakat vagy a nagyvárosi araszolgatást. A díjmentes próbaidőszak után a vásárlók éves, vagy havi előfizetést indíthatnak, ami bármikor lemondható vagy újraindítható. A havi előfizetéses megoldás lehetővé teszi a BlueCruise egyszerű aktiválását bármikor, ha a rendszerre éppen szükség van egy utazás során.

Napjainkban több mint 420 000 olyan Ford és Lincoln fut világszerte az utakon, amelyeket felszereltek a BlueCruise rendszerrel, és ezeket az autókat eddig mintegy 342 millió kilométernyi távon, összesen több mint 3,1 millió órán át³ vezették kézhasználat nélkül a tulajdonosaik.4

További információ: [Ford BlueCruise: Hands Free Driving Technology](https://www.ford.co.uk/technology/driving-assistance/ford-bluecruise).

# # #

1 Bizonyos piacokon, bizonyos Mustang Mach-E modellekben; erről további információ a <https://www.ford.co.uk/owner/subscriptions> linken található. A BlueCruise kézhasználat nélküli autózás közben a vezetőnek folyamatosan figyelnie kell az előtte haladó forgalmat. A rendszer használata nem helyettesíti a biztonságos vezetést.

2 Attól függően, hogy az egyes országokban az adott kormányzatok elfogadják-e.

3 A 2021-2022-es modellévekben gyártott, Tech Pack vagy Tech Pack+ csomaggal felszerelt Mustang Mach-E modellekben egy későbbi programfrissítéssel telepíthető lesz a BlueCruise szoftver. A 2023-2023.75-ös európai Mustang Mach-E modellekben már gyárilag megtalálható a BlueCruise hardver, de a legfrissebb szoftver telepítéséhez egy későbbi vezeték nélküli frissítésre lesz szükség – kivéve jelenleg Franciaországot, Görögországot, Olaszországot és Magyarországot, ahol a BlueCruise csak az újonnan vásárolt Mustang Mach-E modellekben érhető el. Az Európában értékesített 2024-es Mustang Mach-E modellekben már alapfelszereltségként szerepel a BlueCruise.

4 2024 júliusában érvényes adatok.

# # #

*Globális amerikai márkaként a* ***Ford*** *már több mint 100 éve az európai gazdaság és társadalom aktív szereplője; a vállalat elkötelezett a mozgás szabadsága iránt, ugyanilyen fontossággal kezelve a bolygóról és egymásról való gondoskodást is. A vállalat Model e, Ford Pro és Ford Blue üzletágainak működésével összehangolt Ford+ terv felgyorsítja a Ford európai átalakítását, hogy 2035-re megvalósulhasson a tisztán elektromos alapú, széndioxid-semleges jövő. A vállalat ezt új, előremutató elektromos járművekkel alapozza meg, amelyeket az európai autósok igényeit szem előtt tartva terveztek meg és innovatív szolgáltatásokkal támogatnak, elősegítve az emberek egymás közti kapcsolattartását, a közösségek fejlődését és a vállalkozások gyarapodását. A Ford 50 önálló európai piacon forgalmazza és szervizeli járműveit; ez a tevékenység magában foglalja a Ford Motor Credit Company, a Ford Ügyfélszolgálat és 14 gyártóüzem (nyolc saját tulajdonú vállalat és hat nem összevont közös vállalkozás) működését, négy központtal: a németországi Kölnben, a spanyolországi Valenciában, valamint vegyesvállalatainknál a romániai Craiovában és a törökországi Kocaeliben. Saját tulajdonú és összevont vegyesvállalataiban a Ford mintegy 32.000 embert, illetve a nem összevont közös vállalkozásokkal együtt mintegy 56.000 embert foglalkoztat Európában. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

|  |
| --- |
|   |
|   |
|   |
|   |
|   |